สอบถามหน่อยค่ะ พอดีทานยาคุมมาร์วีลอน แบบ 28 เม็ดมา 2 เดือน แต่เดือนนี้เปลี่ยนมาทานแบบ 21 เม็ด ปกติมีเพศสัมพันธ์หลั่งนอกตลอดค่ะ แต่มาคราวนี้มีการหลั่งใน แล้วหลังจากหลั่งใน ก็มีตกขาวใสๆ ออกมาเยอะมากเลยค่ะ ทั้งๆที่ก่อนหน้านี้จะเป็นสีขุ่นๆ จะเสี่ยงตั้งครรภ์ไหมคะ ทานยาตรงเวลาทุกวันค่ะ
สวัสดีค่ะ ยาคุมกำเนิดชนิด 21 หรือ 28 เม็ดนั้น ประสิทธิภาพในการป้องกันการตั้งครรภ์ไม่ได้แตกต่างกัน ซึ่งหากทานยาได้อย่างถูกต้อง คือทานทุกวัน ไม่มีวันที่ลืมทาน ทานยาในเวลาเดียวกันหรือใกล้เคียงกันในแต่ละวัน ไม่มีอาเจียนหลังทานยา ไม่มีท้องเสีย ไม่ได้ทานยาอื่นบางชนิดร่วมด้วย ยาคุมกำเนิดก็จะช่วยป้องกันการตั้งครรภ์ได้มากกว่า 99% หรือมีโอกาสตั้งครรภ์น้อยกว่า 1% ค่ะสำหรับตกขาวใสๆ ที่ออกมาเยอะ ไม่ได้เป็นการบ่งบอกว่ามีการตั้งครรภ์เกิดขึ้นแต่อย่างใด โดยตกขาวที่ออกมาหลังจากมีเพศสัมพันธ์ ก็อาจมีทั้งน้ำหล่อลื่นของฝ่ายเราและฝ่ายชาย รวมถึงน้ำอสุจิปนอยู่ จึงทำให้ปริมาณมีมากกว่าปกติได้ค่ะ แต่หากตกขาวยังคงมีปริมาณมากทุกวันต่อเนื่อง หรือมีกลิ่นเหม็นผิดปกติ หรือมีแสบหรือคันช่องคลอดร่วม ก็จะถือว่าผิดปกติ เช่น เกิดจากการติดเชื้อในช่องคลอด และควรไปพบแพทย์เพื่อตรวจรักษาค่ะส่วนการที่จะทราบว่ามีการตั้งครรภ์หรือไม่นั้น ก็ให้รอดูเมื่อทานยาคุมครบ 21 เม็ด แล้วเว้นระยะไป 7 วัน หากมีประจำเดือนมาในช่วงที่เว้นระยะไป 7 วัน ก็แสดงว่าไม่ได้มีการตั้งครรภ์เกิดขึ้นค่ะ